Temeljem članka 17. Zakona o sustavu civilne zaštite (Narodne novine broj 82/15, 118/18, 31/20, 20/21 i 114/22) i članaka 23. i 41. Statuta Dubrovačko-neretvanske županije (Službeni glasnik Dubrovačko-neretvanske županije broj 3/21), Županijska skupština Dubrovačko-neretvanske županije, na sjednici, održanoj \_\_\_\_\_\_\_\_\_ godine, donosi:

# SMJERNICE

**za organizaciju i razvoj sustava civilne zaštite na području Dubrovačko-neretvanske županije za razdoblje od 2025. do 2029. godine**

# 1. Uvod

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja. Civilna zaštita je od javnog interesa za Republiku Hrvatsku i za sigurnost Republike Hrvatske, a ostvaruje se djelovanjem operativnih snaga zaštite i spašavanja u jedinicama lokalne i područne (regionalne) samouprave te na razini Republike Hrvatske.

Prema Zakonu o sustavu civilne zaštite zaštiti i spašavanju (Narodne novine broj 82/15, 118/18, 31/20, 20/21 i 114/22) sustav civilne zaštite ustrojava se na lokalnoj, područnoj (regionalnoj) i državnoj razini, a povezuje resurse i sposobnosti sudionika, operativnih snaga i građana u jedinstvenu cjelinu radi smanjenja rizika od katastrofa, pružanja brzog i optimalnog odgovora na prijetnje i opasnosti nastanka te ublažavanja posljedica velike nesreće i katastrofe.

Operativne snage zaštite i spašavanja sastoje se od:

1. stožera civilne zaštite
2. operativnih snaga vatrogastva
3. operativnih snaga Hrvatskog Crvenog križa
4. operativnih snaga Hrvatske gorske službe spašavanja
5. udruge
6. postrojbi civilne zaštite
7. koordinatora na lokaciji
8. pravnih osobe u sustavu civilne zaštite.

Ostvarivanje prava i obveza Župana (kao izvršnog tijela), i Županijske skupštine (kao predstavničkog tijela) u sustavu civilne zaštite određena su i obrazložena člankom 17. Zakona o sustavu civilne zaštite (Narodne novine broj 82/15, 118/18, 31/20, 20/21 i 114/22).

# 2. Dokumenti važni za izgradnju sustava civilne zaštite te djelovanje operativnih snaga i drugih sudionika civilne zaštite

Procjena rizika od velikih nesreća temeljni je dokument koji ukazuje na ugroze pojedinog područja, ali i ukazuje na postojeće te potrebne operativne snage sustava civilne zaštite. Temeljem Procjene rizika od velikih nesreća za područje Dubrovačko-neretvanske županije izražen je Plan djelovanja civilne zaštite Dubrovačko-neretvanske županije koji sadrži razrađene mjere po ugrozama (potres, poplava, ekstremne vremenske pojave, epidemije i pandemije, požar otvorenog prostora te zaslanjanje kopna). Navedeni ključni dokumenti usklađeni su s Pravilnikom o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihova donošenja (Narodne novine 66/21) te se redovno usklađuju.

Župan i Županijska skupština u predstojećem će razdoblju, sukladno Zakonu o sustavu civilne zaštite (Narodne novine broj 82/15, 118/18, 31/20, 20/21 i 114/22), ostvarivati svoja prava i obveze u ustroju učinkovitog sustava civilne zaštite na području Dubrovačko-neretvanske županije što uključuje i donošenje različitih podzakonskih akata koji reguliraju sustav civilne zaštite.

***Cilj: uređen zakonski okvir za nesmetanu izgradnju održivog sustava civilne zaštite***

# 3. Pravne osobe i službe od interesa za organizaciju i razvoj sustava civilne zaštite

Zakon o sustavu civilne zaštite (Narodne novine broj 82/15, 118/18, 31/20, 20/21 i 114/22) određuje da predstavničko tijelo, na prijedlog izvršnog tijela jedinice lokalne i područne (regionalne) samouprave, donosi odluku o određivanju pravnih osoba od interesa za sustav civilne zaštite. Županijska skupština donijela je Odluku o određivanju pravnih osoba od interesa za sustav civilne zaštite na području Dubrovačko-neretvanske županije na sjednici održanoj 16. ožujka 2021. godine koje su potom izradile operativne planove civilne zaštite te ih redovno usklađuju. Dubrovačko-neretvanska županija će, putem nadležnog upravnog tijela pratiti sve aktualne i naknadno donesene propise koji određuju ili će određivati organizaciju i razvoj sustava civilne zaštite te postupati sukladno obvezama propisanim zakonskim i podzakonskim aktima.

***Cilj: određene pravne osobe od interesa za sustav civilne zaštite***

# 4. Vatrogasno zapovjedništvo i vatrogasne postrojbe

Dubrovačko-neretvanska županija obvezna je sukladno Zakonu o vatrogastvu (Narodne novine broj 125/09, 114/22 i 155/23) sufinancirati redovnu djelatnost Vatrogasne zajednice Dubrovačko-neretvanske županije te ulagati u vatrogastvu kako materijalno-tehnička spremnost i stručna osposobljenost bila na visokoj razini u sustavu civilne zaštite.

U predstojećem razdoblju potrebno je:

* sustavno provoditi preventivne mjere zaštite od požara
* neprestano provoditi suradnju Vatrogasne zajednice Dubrovačko-neretvanske županije i vatrogasnih zajednica gradova i općina s našeg područja, a s ciljem poboljšanja operativne sposobnosti i opremljenosti svih vatrogasnih postrojbi
* stalno provoditi stručno osposobljavanje vatrogasnih postrojbi.

***Cilj: dobro opremljene i osposobljene vatrogasne postrojbe u sustavu civilne zaštite***

# 5. Stožer civilne zaštite Dubrovačko-neretvanske županije

Stožeri civilne zaštite obavljaju zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, za svaku veliku nesreću i katastrofu pripremaju detaljne i specifične radne operativne postupke od značaja za koordiniranje djelovanja operativnih snaga sustava civilne zaštite, upravljaju reagiranjem sustava civilne zaštite, obavljaju poslove informiranja javnosti i predlažu donošenje odluke o prestanku provođenja mjera i aktivnosti sustava civilne zaštite u velikoj nesreći i katastrofi.

Uzimajući u obzir ulogu Stožera civilne zaštite pri donošenju odluka potrebno je redovito provoditi obuku članova Stožera civilne zaštite, posebno organizacijom vježbi u suradnji sa stožerima civilne zaštite gradova i općina s područja Dubrovačko-neretvanske županije, u skladu s propisima i u suradnji s Ravnateljstvom civilne zaštite – Službom civilne zaštite Dubrovnik.

***Cilj: članovi Stožera zaštite civilne zaštite osposobljeni za rad u kriznim situacijama***

# 6. Provedba različitih mjera zaštite od požara

Dubrovačko-neretvanska županija je izradila Plan zaštite od požara, temeljem kojega se izrađuju godišnji Planovi aktivnog uključenja s ažuriranim popisom svih subjekata zaštite od požara na našem području. Potrebno je redovno planirati i provoditi mjere za sprječavanje nastanka požara:

* tijekom 2025. godine donijeti Procjenu ugroženosti od požara i Plan zaštite od požara Dubrovačko-neretvanske županije
* razvijati prekograničnu suradnju s Bosnom i Hercegovinom i Crnom Gorom u svezi zajedničkih napora u suzbijanju prekograničnih požara
* redovno nadzirati korištenje prostora (u skladu s prostornim planovima) na način da se osigura dovoljan broj protupožarnih putova
* redovno provoditi osposobljavanje i uvježbavanje vatrogasaca
* održavati uspostavljene protupožarne motriteljske sustave
* provoditi vježbe, odnosno provjeru spremnosti prema donesenim planovima.

Vlada Republike Hrvatske donosi različite programe aktivnosti koji obuhvaćaju različite mjere i konkretne zadaće prema kojima su predstavnička tijela županija, gradova i općina, pojedina ministarstva, državne institucije i javna poduzeća i ustanove dužna organizirati u cilju uspostavljanja sustava zaštite od požara, posebno zaštite od šumskih i požara otvorenog prostora. Dubrovačko-neretvanska županija u predstojećem će razdoblju raditi na razradi izvršenju zadaća koje će, različitim programima i mjerama utvrditi Vlada Republike Hrvatske.

***Cilj: unaprijeđenije protupožarne zaštite, zaštita šuma i otvorenih prostora***

# 7. Međunarodna suradnja iz područja civilne zaštite

Dubrovačko-neretvanska županija je radi svog zemljopisnog položaja usmjerena na međunarodnu, odnosno prekograničnu suradnju u gotovo svim područjima svoje nadležnosti, pa tako i u području civilne zaštite. Razmjenom iskustava i podataka s različitim institucijama iz zemalja Europske unije i neupitno se podiže razina sigurnosti stanovništva, materijalnih, kulturnih i prirodnih dobara.

U predstojećem razdoblju i dalje je potrebno sudjelovati u razradi i prijavljivanju projektnih ideja s ciljem izgradnje i poboljšanja sustava civilne zaštite na svom području.

***Cilj: Iskorištenost sredstava iz raspoloživih fondova Europske unije, uz izgradnju sustava civilne zaštite i poboljšanje prekogranične suradnje***

# 8. Financijski plan proračunskih sredstava za organizaciju sustava civilne zaštite

Izdvajanje određenog iznosa sredstava iz Proračuna Dubrovačko-neretvanske županije za organizaciju sustava civilne zaštite mora imati za cilj: racionalno, funkcionalno i učinkovito djelovanje ukupnog sustava civilne zaštite na našem području.

Plan financijskih sredstava za organizaciju i daljnji razvoj sustava civilne zaštite na području Dubrovačko-neretvanske županije donosi se godišnje u postupku donošenja Proračuna Dubrovačko-neretvanske županije i čini njegov sastavni dio.

***Cilj: Osigurati dostatna sredstva za razvoj sustava civilne zaštite na području Dubrovačko-neretvanske županije***

KLASA:

URBROJ:

Dubrovnik,

Predsjednik Županijske skupštine Nikola Dobroslavić, prof.